**Tubetähdet KieKu-hankkeen Yhdessä erilaisia -viikolle**

Kuopion kaupungin perusopetuksen KieKu–hanke (Kieliä Kuopiossa) järjestää 11.-15.4.2016 neljässä Kuopion peruskoulussa suvaitsevaisuus- ja monikulttuurisuusaiheisen teemaviikon *Yhdessä erilaisia*. Hankkeessa mukana olevat koulut ovat Hatsalan klassillinen koulu, Kalevalan koulu, Martti Ahtisaaren koulu ja Rajalan koulu.

KieKu-hanke pyrkii aktiivisesti edistämään peruskoululaisten suvaitsevaisuutta ja kiinnostusta monikulttuurisuutta kohtaan sekä laajentamaan oppilaiden tietoja siitä, millaisia eri maita ja kulttuureja Kuopion kaupungin asukkaat edustavat. Teemaviikolla pyritään vaikuttamaan oppilaiden asenteisiin monikulttuurisuutta kohtaan.

*Yhdessä erilaisia* -viikkoon sisältyy mm. julistekilpailu, osallistavia työpajoja ja etnistä kouluruokaa. Yksi mielenkiintoisimmista tapahtumista on elävä kirjasto, jossa oppilaat voivat ”lainata” eri kulttuuritaustaisia henkilöitä oppitunnin ajaksi ja keskustella esim. eri kulttuurien eroista. Viikon huipentaa tubemiitti Kulttuuriareenalla 14.4, jossa esiintyvät Herbalisti ja Mariieveronica. Klassillisen lukion oppilaat haastattelevat tapahtumassa tubettajia monikulttuurisuuteen liittyvistä aiheista.

Lisätietoja:

koordinaattori Eveliina Bovellan

eveliina.bovellan@kuopio.fi

044-7181888

<https://peda.net/kuopio/yhteiset-hankkeet/kieku>